Mense, wat opstaan vir die Here se waarheid, staan dikwels alleen. Baie kerklikes praat agteraf en kla oor al die sonde in die wêreld, maar dis al. Wanneer daar gestaan én geval moet word vir die Waarheid, is dit meestal net enkelinge wat dit doen. Nee, ek bedoel nie ons moet moeilikheid soek of met ‘n martelaarshouding leef nie. Dit gaan slegs daaroor dat ons almal soms voor ‘n kruispad in ons lewe te staan kom, waar ons of die Here moet bely of ontrou aan Hom gaan wees. Partykeer is daar geen middelgrond nie. Dan is dit links of regs, God se waarheid of die leuen! In sulke tye is ons Geesvervuldheid of ons eie gebrek aan Sy krag duidelik! Dink daarom mooi, voordat jy vir die Gees vra om jou te vervul, want Hy gaan jou dalk die keuse van jou lewe laat neem.